b'\n_START_ARTICLE_\nHipogeu Carreras\n_START_SECTION_\nDescripci\xc3\xb3\n_START_PARAGRAPH_\nEs tracta d\'una sepultura de base rectangular, una mica inclinada i culminada amb un gran arc de mig punt peraltat amb decoraci\xc3\xb3 vegetal i floral centrat amb la figura de la Verge en majestat al centre d\'una creu de Malta, a manera de timp\xc3\xa0. Al centre hi ha una mena de corona floral que sobresurt de l\'arc. A la creu hi ha lliris, i a les arquivoltes i al dosser, poms de flors i branques de llorer. La figura de la Verge domina l\'eix central de la sepultura i funciona com a personatge intercessor i mitjancer similar a l\'\xc3\xa0ngel, encara que tamb\xc3\xa9 contempladora del dolor (Pietat). Davant del sepulcre hi ha una reixa de ferro forjat molt interessant. Darrere l\'hipogeu hi ha la llosa d\'entrada, amb forma d\'arc trilobulat de suaus transicions i la llegenda: "VAS de Marcel Carreras y Botet, Concepci\xc3\xb3 Casanovas Maci\xc3\xa0 i dels seus"_NEWLINE_Pel que fa al conjunt del cementiri de Lloret de Mar, \xc3\xa9s reconegut per oferir un dels conjunts d\'escultura funer\xc3\xa0ria modernista m\xc3\xa9s importants del pa\xc3\xads. El cementiri s\'articula al voltant l\'avinguda Principal i la de Sant Josep (lateral esquerra). El conjunt de sepultures m\xc3\xa9s interessants, la majoria de les quals estan realitzades amb pedra de Montju\xc3\xafc (Barcelona) o de Girona, i amb marbre, en alguns casos de Carrara (It\xc3\xa0lia), s\xc3\xb3n les sepultures ricament esculpides dels rics lloretencs: indianos que havien arribat de fer fortuna, metges, notaris i rendistes. Hi ha obres projectades pels arquitectes Bonavenutura Conill i Montobbio (1876-1946), Vicen\xc3\xa7 Artigues i Albert\xc3\xad (1876-1963), Josep Puig i Cadafalch (1862-1957) i Antoni M. Galliss\xc3\xa0 (1861-1903); i esculpides, entres d\'altres, per Ismael Smith i Mar\xc3\xad (1886-1972).\n_START_SECTION_\nHist\xc3\xb2ria\n_START_PARAGRAPH_\nL\'autoria d\'aquest hipogeu \xc3\xa9s de Vicen\xc3\xa7 Artigas i Albert\xc3\xad i \xc3\xa9s un projecte de 1909. Fou propietat de Concepci\xc3\xb3 Casanovas Maci\xc3\xa0. Pel que fa al cementiri, les primeres refer\xc3\xa8ncies d\'un nou cementiri s\xc3\xb3n de 1874, per\xc3\xb2 oficialment es va comen\xc3\xa7ar a tractar la necessitat de construir un nou cementiri m\xc3\xa9s allunyat de la vila l\'any 1891. El terreny escollit fou el lloc anomenat Mas d\'en Bot, al costat de l\'Ermita de Sant Quirze i que pertanyia al Sr. Salvador Bianchi. Les obres van comen\xc3\xa7ar el 1896-1899 i van acabar el 1901. La capella es va acabar el 1903, i fou constru\xc3\xafda per Joan Soliguer. Pel que fa als panteons i hipogeus de primera classe, aquests varen ser encomanats majorit\xc3\xa0riament a arquitectes. Els projectes dels panteons i hipogeus del nou cementiri foren d\'A M. Galliss\xc3\xa0, J. Puig i Cadafalc, V. Artigas i Albert\xc3\xad, B. Conill i Montobbio i R. M. Ruidor.'